Гъуащхьэтетым и щыуагъэ
«Шинник» (Ярославль) — «Спартак-Налшык» (Налшык) — 2:1 (1:1). Ярославль. «Шинник» стадион. ФокIадэм и 10-м. ЦIыху 2000 еплъащ.
Судьяхэр: Апонасенкэ (Мэзкуу), Сулимов, Миневич (тIури Смоленск щыщщ).
«Шинник»: Краснокутский, Белецкий, Стешин, Катынсус, Гапон, Горбатенкэ, Померкэ, Корытькэ, Деобальд (Ятченкэ, 87), Дудченкэ, Малоян (Голбан, 90+1).
«Спартак-Налшык»: Степанов, Засеев, Овсиенкэ, Тимошин, Гарбуз, Коронов, Чеботару, Руа (Щэуей, 67), Рухаиа (Буйтрагэ, 70), Сирадзе, Гуэщокъуэ (Медведев, 67).
Топхэр дагъэкIащ: Малоян, 37 (1:0). Чеботару, 43 (1:1). Дудченкэ, 62 (2:I).
Дагъуэ къыхуащIащ Рухайа, Засеевым.
Джэгугъуэ кIуам зэрыщытекIуам зи гугъэхэр къигъэщIэрэщIэжа «Спартак-Налшыкыр» Ярославль кIуащ и ехъулIэныгъэм адэкIи къыпищэну быдэу и мураду. ЗэIущIэм и япэ дакъикъэхэм ар наIуэ ящIащ. Налшыкдэсхэм къыщIадзащ жыджэру икIи зэщIэкъуауэ. АрщхьэкIэ бжыгъэр къызэIуахыну япэу Iэмал зиIар «Шинник»-м и футболистхэрщ. ЕпщыкIутIанэ дакъикъэм ебгъэрыкIуэныгъэм дихьэха хьэщIэхэм хэгъэрейхэм я гъуащхьауэ Горбатенкэ яIэщIэкIащ икIи ар зэуа топыр штангэм техуэри, ди насыпти, къигъэлъеижащ. КъыкIэлъыкIуэу ярославлдэсхэр зэуа штрафнойри шынагъуэт.
АдэкIэ «Спартак-Налшыкым» аргуэру тепщэныгъэр иубыдыжащ. Абы и ебгъэрыкIуэныгъэхэм ящыщ зым Овсиенкэ зэуа топыр зымащIэкIэ гъуэм щхьэпрыкIащ.
Иужьрей зэманым къызэрыхъу хабзэти, ипэкIэ кIуэта налшыкдэсхэм я хьэрхуэрэгъухэр яутIыпщащ. Малоян зэуа топым ди гъуащхьэтетым къригъэгъэзакъым.
Пэжщ, бжыгъэр зэхуэдэ ящIыжыным хьэщIэхэм трагъэкIуэдар дакъикъэ зытхухщ. Ди гъуащхьауэхэм ящыщ зым иутIыпща топыр хэгъэрейхэм я гъуащхьэтетым къыIэщIэкIыжащ икIи Чеботару Евгений ар Iэзэу гъуэм дигъэхьащ.
Бжыгъэр зэхуэдэу загъэпсэхуну зэрикIам гугъэфIхэр уигъэщIырт. «Спартак-Налшыкми» жыджэру къыщIидзэжат. АрщхьэкIэ псори къызэтрикъутащ ди гъуащхьэтет Степановым. Горбатенкэ жыжьэу щыту къызэуа топыр абы и пащхьэ дыдэм и деж къыщигъэлъеижащ икIи япэу къэса Дудченкэ аргуэру «Шинник»-р япэ иригъэщащ.
Джэгуну иджыри сыхьэт ныкъуэ къэнэжами, зэIущIэр къызэрырагъэлын къару налшыкдэсхэм къалъыкъуэкIакъым. АбыкIэ сэбэп хъуакъым Гуэщокъуэмрэ Руарэ зыхъуэжа Медведевымрэ Буйтрагэри. Пэжщ, 74-нэ дакъикъэм Сирадзе щхьэкIэ зэуа топыр гъуэм дыхьэным мащIэ дыдэщ иIэжар, ауэ хэгъэрейхэм я гъуащхьэтетым ерагъкIэ абы къригъэгъэзащ.
Арати, 1:2-уэ къыхагъэщIауэ мы зэIущIэри ди щIалэхэм ирагъэухащ. Иджы ахэр щытыкIэ гугъу дыдэм къихутащ икIи абы къызэрикIыфыну щIыкIэр Тхьэм ещIэ.
Урысей Федерацэм футболымкIэ и япэ дивизионым щекIуэкI зэхьэзэхуэм и зи чэзу зэIущIэм кърикIуа бжыгъэхэм адэкIэ щыгъуазэ фыдощI: «Луч-Энергия» (Владивосток) — «Торпедо» (Мэзкуу) — 0:0, «Ангушт» (Нэзрэн) — «Енисей» (Красноярск) — 1:2, «Нефтехимик» (Нижнекамск) — «Сибирь» (Новосибирск) — 4:0, «Уфа» (Уфа) — «СКА-Энергия» (Хабаровск) — 2:0, «Химик» (Дзержинск) — «Газовик» (Оренбург) — 1:0, «Алания» (Владикавказ) — «Динамо» (Санкт-Петербург) – 3:1, «Салют» (Белгород) — «Ротор» (Волгорград) — 1:0, «Балтика» (Калининград) — «Арсенал» (Тулэ) — 2:1.
КъыкIэлъыкIуэ джэгугъуэр фокIадэм и 16-м зэхэтынущ. А махуэм «Спартак-Налшыкым» Волгоград и «Ротор»-р къригъэблэгъэнущ.
Жыласэ Заурбэч.
